Polestar 2 stjæler førstepladsen i april

Svensk-kinesiske Polestar har tydeligvis fået godt fat i danskerne. Polestar 2 blev således den mest solgte elbil herhjemme i april måned og er nu årets næstmest solgte elbil overhovedet. Kun overgået af totalt dominerende Tesla Model Y.

Hvor der i marts måned kørte 137 nyregistrerede Polestar 2 ud på de danske veje, er tallet i april måned steget til 210 eksemplarer. I alt er der, på årets første fire måneder, kommet 522 Polestar 2’er på vejene. Et tal der sandsynligvis stiger en del resten af året, nu, hvor der er kommet en billigere udgave med længere rækkevidde.

Hele sidste år blev der i øvrigt indregistreret 731 eksemplarer, så der er mere end dobbelt op på salget af Polestar’en i år.

Bedst sælgende elbiler i april 2022

# | Model | Antal
1 | Polestar 2 | 210
2 | Skoda Enyaq iV | 154
3 | Ford Mustang Mach-E | 128
4 | Kia Niro | 93
5 | Volvo XC40 | 85

Trods populariteten kan svensk-kineseren dog ikke hamle op med Tesla Model Y, der er den, med stor margen, mest populære elbil i Danmark p.t. Hele 762 eksemparer er kommet på vejene i år (1.524 sidste år).

Tesla leverer i “klumper”, så selv om Model Y ikke er på listen, der er kun indregistreret 10 i april, formår den stadig at beholde førstepladsen på årsbasis.

I øvrigt er det bemærkelsværdigt, at sidste års bedst sælgende elbil, Volkswagen ID.4, er mast helt ned på en tiendeplads. Søsterbilerne Audi Q4 e-tron og Skoda Enyaq iV sælger simpelthen bedre.

Du kan finde flere statistikker og tal på elbilernes penetration i Danmark på vores Elbil Zeitgeist.

Årets bedst sælgende elbiler indtil videre

# | Model | Antal
1 | Tesla Model Y | 762
2 | Polestar 2 | 522
3 | Audi Q4 e-tron | 477
4 | Skoda Enyaq iV | 465
5 | Ford Mustang Mach-E | 445
6 | Volvo XC40 | 410
7 | Kia EV6 | 406
8 | Hyundai Ioniq 5 | 314
9 | Tesla Model 3 | 266
10 | Volkswagen ID.4 | 222

Baseret på nyregistreringer. Kilde: Bilstatistik.dk

Polestar 2 stjæler førstepladsen i april